《育王珙禅师示寂二纪屿上人回山中因寄塔主》
元代·袁桷

石塔累荒土，月落冰棱棱。永怀跏趺叟，松风吹不应。

山房旧净供，素壁一枝藤。语寂绝禅观，机深超祖乘。

击石迸新火，诸天化为灯。上有白玉峰，丹梯杳难登。

黄流钜野涨，虎啸悬崖崩。斯道傥未泯，微言足搜徵。

作者简介：（1266—1327）庆元路鄞县人，字伯长，号清容居士。举茂才异等，起为丽泽书院山长。成宗大德初，荐授翰林国史院检阅官。进郊祀十议，礼官推其博，多采用之。升应奉翰林文字、同知制诰，兼国史院编修官。请购求辽、金、宋三史遗书。英宗至治元年，官翰林侍讲学士。泰定帝泰定初辞归。桷在词林，朝廷制册、勋臣碑铭，多出其手。卒谥文清。著有《易说》、《春秋说》、《延祐四明志》、《清容居士集》。